Smernica Komisie 1999/75/ES
z 22. júla 1999,
ktorou sa mení a dopĺňa smernica Komisie 95/45/ES, ktorou sa ustanovujú osobitné kritériá čistoty týkajúce sa farbív určených pre používanie v potravinách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/107/EHS z 21. decembra 1988 o aproximácii právnych predpisov členských štátov týkajúcich sa potravinárskych prídavných látok povolených na použitie v potravinách určených na ľudskú spotrebu [1], zmenenú a doplnenú smernicou Európskeho parlamentu a Rady 94/34/ES [2], najmä na jej článok 3 ods. 3 písm. a),
po poradách s Vedeckým výborom pre potraviny,
(1) keďže v smernici Európskeho parlamentu a Rady 94/36/ES z 30. júna 1994 o farbivách pre použitie v potravinách [3] sú uvedené tie látky, ktoré možno používať ako farbivá do potravín;
(2) keďže v smernici Komisie 95/45/ES z 26. júla 1995, ktorou sa ustanovujú osobitné kritériá čistoty týkajúce sa farbív určených pre používanie v potravinách [4], sú stanovené kritériá čistoty farbív uvedených v smernici 94/36/ES;
(3) keďže so zreteľom na technický pokrok je potrebné meniť a dopĺňať kritériá čistoty stanovené v smernici 95/45/ES pre zmiešané karotény [E 160a i)]; keďže z tohto dôvodu je potrebné upraviť túto smernicu;
(4) keďže je vhodné zvážiť špecifikácie a analytické metódy pre farbivá uvedené v Potravinovom kódexe a materiáloch Spoločného výboru expertov FAO/WHO (Organizácie pre výživu a poľnohospodárstvo//Svetovej zdravotníckej organizácie) pre prídavné látky do potravín (JECFA - SVEPJ);
(5) keďže opatrenia ustanovené v tejto smernici sú v súlade so stanoviskom Stáleho výboru pre potraviny,
PRIJALA TÚTO SMERNICU:
Článok 1
Smernica 95/45/ES sa týmto mení a dopĺňa takto:
V prílohe časť B sa kapitola týkajúca sa zmiešaných karoténov E 160a i) nahrádza textom prílohy k tejto smernici.
Článok 2
Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou do 1. 7. 2000. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť dvadsiaty deň po jej uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 22. júla 1999